Document ID: 32013R0254

KOMISSION TÄYTÄNTÖÖNPANOASETUS (EU) N:o 254/2013,
annettu 20 päivänä maaliskuuta 2013,
kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista annetun asetuksen (EY) N:o 340/2008 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 74 artiklan 1 kohdan ja 132 artiklan
sekä katsoo seuraavaa:
(1)
Kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista 16 päivänä huhtikuuta 2008 annetun komission asetuksen (EY) N:o 340/2008 (2) 22 artiklan 2 kohdan mukaisesti tehty kyseisen asetuksen uudelleentarkastelu osoittaa, että kyseistä asetusta olisi muutettava useilta osin.
(2)
Oikeusvarmuuteen liittyvistä syistä on aiheellista selventää kemikaalivirastolle suoritettavien maksujen myöhästymisestä aiheutuvia seurauksia. Kemikaaliviraston ei tulisi palauttaa maksuja, jotka on maksettu ennen kyseessä olevien toimitettujen tietojen hylkäämistä. Maksut, jotka on maksettu tällaisen hylkäämisen jälkeen, olisi kuitenkin palautettava perusteettomina suorituksina.
(3)
Siltä osin kuin on kyse rekisteröinnin ajantasaistuksista tapauksissa, joissa pyydetään luottamuksellista käsittelyä, on aiheellista soveltaa yhdenmukaisia maksuja riippumatta siitä, milloin pyyntö tehdään. Siltä osin kuin on kyse muista rekisteröinnin ajantasaistuksista kuin tonnimäärien ajantasaistuksista, on aiheellista säätää rekisteröijälle annettavasta mahdollisuudesta pyytää pidennystä vastaavan maksun suorittamiselle asetettuun toiseen määräaikaan, jotta rekisteröijä saisi lisäaikaa maksun suorittamiseen.
(4)
Oikeusvarmuuteen liittyvistä syistä on myös aiheellista selventää nykyisiä säännöksiä, jotka koskevat alennettuja maksuja, kun yhteisesti toimitettujen tietojen tapauksessa on pyydetty tai päärekisteröijä on pyytänyt luottamuksellista käsittelyä.
(5)
Siltä osin kuin on kyse maksuista, jotka perustuvat asetuksen (EY) N:o 1907/2006 62 artiklan mukaisiin hakemuksiin ja saman asetuksen 61 artiklan mukaisiin lupien uudelleentarkasteluihin, jokaista altistumisskenaariota ei tulisi enää automaattisesti pitää yhtenä käyttönä, sillä niiden muiden käyttöjen, joita haetaan lupahakemuksessa tai tarkistusraportissa, lukumäärä ei välttämättä ole sama kuin kyseisiin toimitettaviin tietoihin sisältyvien altistumisskenaarioiden lukumäärä.
(6)
Lisäksi olisi selvennettävä, että kemikaaliviraston olisi esitettävä yksi lasku, joka kattaa perusmaksun ja kaikki lisämaksut, myös tapauksissa, joissa on kyse yhteisesti toimitetuista lupahakemuksista ja yhteisesti toimitetuista tarkistusraporteista.
(7)
Kemikaalivirasto voi pyytää esittämään näyttöä siitä, että maksujen alentamisen tai maksusta luopumisen edellytykset täyttyvät. Jotta voidaan tarkistaa, että kyseiset edellytykset täyttyvät, on tarpeen edellyttää, että tällainen näyttö toimitetaan jollakin unionin virallisista kielistä tai, jos se on saatavilla vain jollakin muulla kielellä, oikeaksi todistetulla käännöksellä, joka on tehty jollekin unionin virallisista kielistä.
(8)
Eurostatin julkaiseman, huhtikuun 2012 tilanteen mukaisen sovellettavan keskimääräisen vuotuisen inflaatioasteen (3,1 prosenttia) perusteella tehdyn, asetuksen (EY) N:o 340/2008 22 artiklan 1 artiklan mukaisen maksujen tarkistuksen johdosta on myös aiheellista mukauttaa vakiomaksut kyseisen inflaatioasteen mukaisesti.
(9)
Nykyisiä mikroyrityksiin sekä pieniin ja keskisuuriin yrityksiin (pk-yrityksiin) sovellettavia alennettuja maksuja olisi alennettava edelleen, jotta voidaan vähentää sääntelytaakkaa ja pk-yritysten lukuisia käytännön ongelmia REACH-velvoitteiden noudattamisessa, erityisesti rekisteröintivelvoitteen, kuten todetaan komission kertomuksessa Euroopan parlamentille, neuvostolle, Euroopan talous- ja sosiaalikomitealle ja alueiden komitealle REACH-asetuksen 117 artiklan 4 kohdan ja CLP-asetuksen 46 artiklan 2 kohdan mukaisesti sekä tiettyjen REACH-järjestelmän osa-alueiden tarkastelusta REACH-asetuksen 75 artiklan 2 kohdan ja 138 artiklan 2, 3 ja 6 kohdan mukaisesti (3).
(10)
Jotta voidaan tasapainottaa maksujen jakautumista eri yrityskokoluokkien välillä, vakiomaksuja olisi korotettava edelleen 4 prosenttia rekisteröintien osalta ja 3,5 prosenttia lupien osalta, kun otetaan huomioon yhtäältä kemikaalivirastolle aiheutuvat kustannukset ja niihin liittyvät jäsenvaltioiden toimivaltaisten viranomaisten antamien palvelujen kustannukset sekä toisaalta pk-yrityksille aiheutuvien maksujen aleneminen ja kyseessä olevien pk-yritysten lukumäärä.
(11)
Maksujen kokonaismukautuksen määrä asetetaan sellaiselle tasolle, että niistä sekä asetuksen (EY) N:o 1907/2006 96 artiklan 1 kohdan mukaisista muista kemikaaliviraston tulolähteistä saatavat tulot ovat yhdessä riittävät kattamaan annettavien palvelujen kustannukset.
(12)
Sen vuoksi asetusta (EY) N:o 340/2008 olisi muutettava.
(13)
Oikeusvarmuuteen liittyvistä syistä tätä asetusta ei tulisi soveltaa vaatimustenmukaisiin tietojen toimittamisiin, joiden käsittely on kesken tämän asetuksen voimaantulopäivänä.
(14)
Koska asetuksen (EY) N:o 1907/2006 23 artiklan 2 kohdassa tarkoitetut vaiheittain rekisteröitävät aineet on rekisteröitävä viimeistään 31 päivänä toukokuuta 2013 alkaen, tämän asetuksen olisi tultava voimaan kiireellisesti.
(15)
Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 340/2008 seuraavasti:
1)
Korvataan 3 artiklan 7 kohta seuraavasti:
”7. Jos rekisteröinti on hylätty sen vuoksi, että rekisteröijä ei ole toimittanut puuttuvia tietoja tai että rekisteröijä ei ole suorittanut maksua ennen määräaikojen päättymistä, kyseiseen rekisteröintiin liittyviä, ennen sen hylkäämistä suoritettuja maksuja ei palauteta tai muutoin hyvitetä rekisteröijälle.”
2)
Korvataan 4 artiklan 7 kohta seuraavasti:
”7. Jos rekisteröinti on hylätty sen vuoksi, että rekisteröijä ei ole toimittanut puuttuvia tietoja tai että rekisteröijä ei ole suorittanut maksua ennen määräaikojen päättymistä, kyseiseen rekisteröintiin liittyviä, ennen sen hylkäämistä suoritettuja maksuja ei palauteta tai muutoin hyvitetä rekisteröijälle.”
3)
Muutetaan 5 artikla seuraavasti:
a)
Lisätään 2 kohdan toisen alakohdan jälkeen alakohdat seuraavasti:
”Rekisteröinnissä toimitettujen tietojen saatavuuden muutoksesta kemikaalivirasto perii maksun jokaista ajantasaistettua tietoa kohti liitteessä III olevien taulukoiden 3 ja 4 mukaisesti.
Tutkimustiivistelmiä tai yksityiskohtaisia tutkimustiivistelmiä koskevan ajantasaistuksen tapauksessa kemikaalivirasto perii maksun jokaisesta ajantasaistetusta tutkimustiivistelmästä tai yksityiskohtaisesta tutkimustiivistelmästä.”
b)
Korvataan 6 kohdan kolmas alakohta seuraavasti:
”Jos muiden ajantasaistusten tapauksessa maksua ei suoriteta ennen toisen määräajan päättymistä, kemikaalivirasto hylkää ajantasaistuksen. Kemikaalivirasto pidentää toista määräaikaa hakijan pyynnöstä, jos pidentämistä koskeva pyyntö on toimitettu ennen toisen määräajan päättymistä. Jos maksua ei suoriteta ennen pidennetyn määräajan päättymistä, kemikaalivirasto hylkää ajantasaistuksen.”
c)
Korvataan 7 kohta seuraavasti:
”7. Jos ajantasaistus on hylätty sen vuoksi, että rekisteröijä ei ole toimittanut puuttuvia tietoja tai että rekisteröijä ei ole suorittanut maksua ennen määräaikojen päättymistä, kyseiseen ajantasaistukseen liittyviä, ennen sen hylkäämistä suoritettuja maksuja ei palauteta tai muutoin hyvitetä rekisteröijälle.”
4)
Korvataan 6 artiklan 3 kohta seuraavasti:
”3. Yhteisesti toimitettuihin tietoihin liittyvän pyynnön tapauksessa kemikaalivirasto perii alennetun maksun liitteen IV mukaisesti. Kun pyynnön tekee päärekisteröijä, kemikaalivirasto perii alennetun maksun ainoastaan päärekisteröijältä liitteen IV mukaisesti.”
5)
Korvataan 7 artiklan 5 kohta seuraavasti:
”5. Jos ilmoitus tai jatkamista koskeva pyyntö on hylätty sen vuoksi, että esineiden valmistaja, maahantuoja tai tuottaja ei ole toimittanut puuttuvia tietoja tai suorittanut maksua ennen määräaikojen päättymistä, kyseiseen ilmoitukseen tai jatkamista koskevaan pyyntöön liittyviä, ennen niiden hylkäämistä suoritettuja maksuja ei palauteta tai muutoin hyvitetä ilmoituksen tekijälle tai pyynnön esittäjälle.”
6)
Korvataan 8 artiklan 2 kohdan kolmas alakohta seuraavasti:
”Kemikaalivirasto esittää yhden laskun, joka kattaa perusmaksun ja mahdollisesti sovellettavat lisämaksut, myös silloin kun on kyse yhteisesti toimitetusta lupahakemuksesta.”
7)
Korvataan 9 artiklan 2 kohdan kolmas alakohta seuraavasti:
”Kemikaalivirasto esittää yhden laskun, joka kattaa perusmaksun ja mahdollisesti sovellettavat lisämaksut, myös silloin kun on kyse yhteisesti toimitetusta tarkistusraportista.”
8)
Lisätään 13 artiklan 3 kohdan ensimmäisen alakohdan jälkeen alakohta seuraavasti:
”Jos kemikaalivirastolle toimitettavaa näyttöä ei ole laadittu kielellä, joka on jokin unionin virallisista kielistä, näytön mukana on oltava oikeaksi todistettu käännös, joka on tehty jollekin mainituista virallisista kielistä.”
9)
Korvataan 22 artiklan 2 kohta seuraavasti:
”2. Komissio myös tarkastelee tätä asetusta jatkuvasti ottaen huomioon saataville tulevat merkittävät tiedot, jotka koskevat kemikaaliviraston ennakoitujen tulojen ja menojen perustana olevia olettamuksia. Komissio tarkastelee tätä asetusta uudelleen viimeistään 31 päivänä tammikuuta 2015 sen muuttamiseksi tarvittaessa ottaen huomioon erityisesti kemikaaliviraston kulut ja jäsenvaltioiden toimivaltaisten viranomaisten tuottamista palveluista aiheutuvat kulut.”
10)
Korvataan asetuksen (EY) N:o 340/2008 liitteet I-VIII tämän asetuksen liitteellä.
2 artikla
Tätä asetusta ei sovelleta vaatimustenmukaisiin tietojen toimittamisiin, joiden käsittely on kesken 22 päivänä maaliskuuta 2013.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä maaliskuuta 2013.

Labels: 3
12
4
15